Document ID: /fineweb-2-swissfilter-quality_10-filterrobots/filtered/01798.jsonl.gz/1279

Ich due als my Kopf ine Sturzhelm drugge,
und schnall mer zwai Air-Bags uffe Rugge,
umme Buch trag y e Kyssi und fir d`Bai, do hool y,
Schiinbaischooner vome Yyshockeygooli,
damit y und das find y`s schweere dra,
dr Bahnhofsplatz yberqueere ka.
Kuum erklärt das dumme blonde Kamel,
Jerusalem zer Hauptstadt vo Israel,
geen die Ainte wider uff die Andere los.
Aber glaubsch, au do wär dr Deyfel los,
wenn d`Pegoraro, das geistig Räbeliecht,
Lieschtel zer Hauptstadt vo Basel miecht.
Wier hey nie wie d Mültini afa rammlu,
und sii wäärli öi nit ga Parüüla psammlu.
Aber di Goggowärgjini brüüchund Sunnuschii,
und där Güegu a ner Welbi mottut schii.
Lieber hämmer e Trainer wo me nit verstoot,
als e Presidänt wo d`Lyt abschloot.
Luut däm Sissacher Pfarrer sotte mir ys miesse,
fir jedes gmetzgete Tierli mit dr Peitsche biesse.
Drum los y mer jetz, wenn y Gopfriidstutz,
e Mählwurmfleischbälleli verputz,
fir jede Mählwurm mit dr Fingerspitze,
e Gummibändeli ans Handglängg pfitze.
Au ych bi mit dr Frau, wie alli andere Gescht,
im Ersatzbus an das Trämmlifescht.
Deert isch ys dr Wessels, obwohl mer nit hän welle
syni Daigschaaberweisheite go verzelle.
Nochhär bin y wider hai, nur my Sydebolle,
suecht hyt no s`Hyysli zem d`Ykäuf verzolle.
Ass dr Hüppi und dr Sutter gange sin,
isch fir d`SRG en ächte Gwinn.
Wemme jetz und das wäri wirglig gschiggt,
dr Schawinsky, dr Breuer, und dr Brotz no schiggt,
denn kennt au ych mi derzue beweege,
fir d`NoBillag e NAI in d`Urne z`leege.
Isch es gygantisch hoch und doch,
gruusig wien e unputzts Naseloch.
Isch es drey mol dyyrer als wie besproche,
obwohl au die mit Wasser koche.
denn isch es, do kasch dy druff verloo,
e Projäggt vo Herzog und De Meuro.
Jedes mool wenn y gmietlig im Abfall ligg,
paggt my die bleedi Katz im Gnigg,
derno wird y vo däre, dasch ganz verschisse,
durekätscht, vergräblet und umegschmisse.
Mir längt`s efang, jetzt gang ych au,
und mäld das uff Häschtägg Mi-au
Me hätt d`Unabhängigkeit vo de Katalane,
scho akzeptiere kenne, Nundefahne!
Au hätt me de Lombarde, Baske und Schotte,
dä Schritt scho längschtens erlaube sotte.
Oder händer`s Gfiehl mir tätes unterbinde,
wenn Ziri en aigene Staat wurd grinde.
Duesch dr Kim Jong-un us em färne Oschte,
zämme mit em Trump in e Juttesagg moschte.
Hängsch denn dä Sagg ame Seili uff,
und schriibsch ganz gross Piniata druff.
No kasch druff umme haue wie de wotsch,
s`trifft jedesmool dr richtig Dotsch.
Mir hän als Wältkultur ganz kultiviert,
useme Schliichwägli e Fasnachtsgass kreiiert.
jetz briele sy in Ziri lycht belaidigt und suur:
„umme Böög umme ränne syg doch ä Kultur!“
Muesch luege, die mache fir iires Defilee,
no us dr Bahnhofstroos e Böögenallee
My glayni Nichte d`Hannelore,
het im Tischtennis spiile mit den Oore,
ganz unverfrore, scho syt Joore,
wältwyt no nie e Match verloore.
Drum wott sy jetz mit allne Mittel,
au sone Ehredoggtertittel.